b'\n_START_ARTICLE_\nStanislav Hafner\n_START_SECTION_\n\xc5\xbdivljenjepis\n_START_PARAGRAPH_\nStanislav Hafner je \xc5\xa1tudiral slavistiko na Dunaju, v Gradcu in Beogradu ter 1941 doktoriral v Gradcu. Hafner je na tamkaj\xc5\xa1nji univerzi predaval od 1963, postal leta 1964 izredni, od leta 1967 do 1987 pa je bil redni profesor za slavistiko na univerzi v Gradcu. Leta 1981 je postal dopisni \xc4\x8dlan SAZU, bil pa je tudi dopisni \xc4\x8dlan avstrijske in srbske akademije._NEWLINE_Z ukazom Predsednika Republike Slovenije M. Ku\xc4\x8dana je bil Hafner 10. oktobra 2001 za delo in zasluge pri znanstvenem, pedago\xc5\xa1kem in drugem delu na podro\xc4\x8dju slavistike v Avstriji odlikovan s \xc4\x8castnim znakom svobode Republike Slovenije.\n_START_SECTION_\nDelo\n_START_PARAGRAPH_\nHafner je raziskoval srbsko srednjeve\xc5\xa1ko knji\xc5\xbeevnost, zgodovino slavistike. Raziskoval pa je tudi pogovorni jezik in nare\xc4\x8dja. V zadnjih desetletjih je temeljito obravnaval projekt, za katerega je dal pobudo skupno z Erichom Prun\xc4\x8dem, namre\xc4\x8d raziskovanje slovenskega pogovornega jezika in nare\xc4\x8dij na Koro\xc5\xa1kem._NEWLINE_Veliko je pisal o jugoslovanski knji\xc5\xbeevnosti in iz nje prevajal. Prevajal je tudi dela slovenskih avtorjev. Iz sloven\xc5\xa1\xc4\x8dine je prevedel ve\xc4\x8d del I. Cankarja, F.S. Fin\xc5\xbegarja, F. Bevka, F.K. Me\xc5\xa1ka, J.Kozaka, P. Voranca in A. Ingoli\xc4\x8da.'